1Cha c'un chi c'ux, i Crísto xu ch'ij ni'pa i c'ax xu tijo, tobal ke yoj. Xak queje yix, chi cowij i c'ux chupam i c'ax chi qui tijo. Ni'pa i qui cojom i Crísto, we quiqui ch'ij i c'ax waral chuwach i jyub ta'aj, 'alaj 'uri chi xqui canaj can i mac atzalal. 2Queje ile chi 'ana yix, tz'akat ix 'o chi chuwach i jyub ta'aj. Chi 'ana 'ut wach craj i Dios; mi 'an iwe yix pacha quiqui 'an i winak chi to' qui rayijbal ique quiqui 'ano. 3O'onom lok, xi 'an yix pacha i quiqui 'an ique chi n-queta'am ti Dios; ya co'on ile, mi 'an chic. Yix ujer xix bin chupam i n-'us taj; to' 'utz chiwe wach quiwaj xi 'ano; lic ix 'abarel laj tak winak; xak manal xi jaluj; to' xi mol iwib chi 'abaric. Xak xi coj qui 'ij ni'pa tak i xa ril je 'antalic y xi 'an i dios chique; lic q'uixbal xi 'ano. 4Ni'pa i n-queta'am ti Dios, wo'or to' quiqui bisoj chic man yix n-quiwachi'ilaj ta chic iwib cu' ique. N-quiwuc'aj ta chic iwib cu' chu 'onquil i n-'us taj. Rumal-i, c'ax que ch'aw chiwe. 5Xui-ri, ique chi quix qui ch'ach'a, lic quiqui bij ni qui mac chuwach i Dios. Ire yij chic chu 'atic tzij piquiwi i je c'aslic, xak i je camnak. 6Ya mer cakil ni u 'atic tzij-le; rumal-i, i 'utz laj tzij re i 'elbal chi sak, ya bital chic chique i winak are c'a maja que camic. Rumal 'uri, n-ta co'ono we i qui ch'acul xu tij i c'ax pacha quiqui 'an i winak conojel, xui-ri, i canima cu rik jun u c'aslemal pacha i re i Dios. 7Nakaj chic 'o wi i q'uisbal 'ij re u wach i jyub ta'aj. Rumal-i, chi ch'obo na wach qui 'ano, xak chi ya i c'ux chu tz'onoxic che i Dios. 8Lic 'o u chac c'ax chi na iwib chiwach, ronojel i c'ux. Mi mayij ile, man we c'ax qui na iwib chiwach, ca sach 'uri u wach u q'uial mac chiwach. 9Chi ya i posar chiwach ru' ronojel i c'ux; mi 'an ile chi queb i c'ux chu c'ulaxic. 10Konojel yoj, 'o tak i sipon yatal chic chake chaka jujunal rumal i Dios. Ile yatal paka'ab, tobal que i winak, 'o u chac 'uri caka chacuj wach i yatal pa ka 'ab, tobal que. We queje caka 'an ile, oj 'utz laj tak aj chaquib 'uri ru' i sipon chi u yom chake. 11Jun, we are u patan cu bij u tzij i Dios, chu bij 'uri pacha are i Dios ca binic. We are u patan que u to i winak, chu 'ana ru' ronojel u cho'ab chi u yom i Dios che. Ni'pa i qui 'ano, chi 'ana ru' rutzil i c'ux, te'uri quiqui bij ni winak chi Dios nim u 'ij, man are i Jesucrísto 'anawnak chiwe chi 'o rutzil i c'ux. Ire, nim ni u 'ij i u cho'ab que'e 'ij sak che. Amen (katzij). 12Yix wachalal, ya ca pe juban c'ax piwi chi nim u cho'ab. Mix oc 'il che, man che ile ca 'iltajic we cul i c'ux che i Crísto. 13Xui-ri, chix quicotok man yatal chiwe chi junam ru' i Crísto qui tij uyej pacha u tijom ire. We qui tij uyej rumal i Crísto, xak quix quicot na are ca 'alijinsax i nim laj u 'ij u chomal ire. 14We c'ax que ch'aw i winak chiwe xa rumal ix re i Crísto, 'utz iwe yix rumal ile. Quiwetamaj 'uri chi ix uc'am rumal u Tewal i Dios chi nim u 'ij u chomal. Katzij, ique quiqui yo'ya u Tewal i Dios, péro yix qui coj u 'ij. 15Chi 'ana che iwib 'utz ix 'olok, man we 'o jun chiwe cu tij i c'ax, n-are ta 'uri rumal jun mac u 'anom, pacha jun camsanic, o jun ela', o jun c'ax u 'anom che jun chic, o we rumal cu min tak rib che i n-ta re che. 16Xui-ri, we yix qui tij c'ax xa rumal ix re i Crísto, mix q'uix 'uri che ile. Xa chi c'amwaj chi tioxij che i Dios rumal. 17Ya cu rik i 'ij ca pe i c'ax pakawi yoj chi oj re i Dios. Nabe ca jekan chake yoj, péro co'on panok, mas quiqui tij i c'ax ique chi n-qui cojom ti 'utz laj tzij re i Dios. 18Keta'am ile, man i wuj re i Dios queje iri cu bij: Ni'pa i je 'utz, xak pachalo que 'el na chi sak, ¿Ipa nawi 'uri que 'e qui q'uisa wi ni'pa i je mal, ni'pa i je ajmaquib? (Queje ile tz'ibtal canok.) 19Rumal-i yix, we quix tijin chu 'onquil i 'utz, y we cu ya i Dios chiwe chi qui tij i c'ax rumal, chi ch'ija, xak mi mayij u 'onquil i 'utz; xa chi ya mas iwib pu'ab i Dios chi ix 'anawnak, man ire n-quix ro'taj taj.
1 SAN PEDRO 4